Myška Sofi 2
Smaragdové bobuľky

Vyšlo aj v tlačovej podobe

Objednať môžete na
www.albatrosmedia.sk

Poppy Greenová

Myška Sofi 2: Smaragdové bobuľky – e-kniha

Copyright © Albatros Media a. s., 2024

Všetky práva vyhradené.
Žiadna časť tejto publikácie nesmie byť rozširovaná
bez písomného súhlasu majiteľov práv.

1. kapitola

Kamaráti z lesa

Uprostred lesa pri Striebornom jazere sa spolu pri potôčiku rozprávali a hrali traja dobrí kamaráti. Bola to myška Sofi, žabka Henka a had Owen.

Owen lenivo visel zavesený na nízkom konári a pozoroval, ako si Sofi sediaca na kameni pod konárom kreslí do skicára. Práve do obrázka záhradky dokresľovala drobnú včielku.

„Tvoj obrázok mi pripomína, ako sme sa išli zo školy pozrieť na včelie úle. Pozorovanie včiel sa mi tento týždeň páčilo z celého vyučovania úplne najviac,“ zasyčal Owen.

Pani učiteľka Múdra zo základnej školy pri Striebornom jazere vzala žiakov na výlet k úľom, aby videli, ako včelie robotnice vyrábajú med.

„Chcete vedieť, čo sa tento týždeň najviac páčilo mne?“ zakŕkala Henka skáčuca z jedného leknového listu na druhý. „Mne sa páčilo, keď do školy prišiel lietajúci žabiak Wallace.“

Wallace bol starý známy pani učiteľky Múdrej a žiakom prišiel porozprávať o svojich leteckých dobrodružstvách. Medzi prstami na nohách mal veľké blany a dokázal plachtiť zo stromu na strom.

Henka zrazu zbadala v priezračnej vode rybku a rozhodla sa, že si s ňou dá preteky o to, kto sa skôr dostane k veľkému kameňu, na ktorom sedela Sofi. „Aha!“ zvolala a vyskočila do vzduchu. „Aj ja som lietajúca žaba!“

Sofi sa zatiaľ tak sústredila na kreslenie, že sa nosom skoro dotýkala papiera. Na kmeň stromu na obrázku práve prikresľovala mravce. Jeden by možno mal niečo niesť, hovorila si v duchu, napríklad semienko alebo kúsok ovocia. Mravce sú predsa veľmi silné! Sofi si spomenula, ako raz v jednej knihe čítala, že mravce dokážu uniesť až päťdesiatnásobok vlastnej hmotnosti. To je toľko, ako keby mala drobná myška uniesť veľký ananás. Ja by som uniesť ananás asi nevládala. Ale ani by som ho nosiť nechcela. Raz som jeden videla v obchode a zdal sa mi príliš pichľavý…

„Sofi? Sofi!“ zvolala na ňu žabka Henka. „Haló! Sofi!“

Sofi zdvihla hlavu od obrázka. „Čo sa deje? O čom ste sa rozprávali?“

Owen a Henka sa zasmiali. „Vôbec si nás nepočúvala, však?“ zakŕkala Henka.

„Pýtal som sa, čo sa tento týždeň páčilo z vyučovania najviac tebe,“ zasyčal Owen.

„Ahá!“ vyhŕkla Sofi a zamyslene si oprela bradu o gumu na ceruzke. „To je jasné. Najviac sa mi páčila výtvarná v prírode.“